**Sadarbības līgums Nr. 16.1-3-SL-2023/32**

Rīgā Līguma datums ir pēdējā pievienotā

elektroniskā paraksta un laika zīmoga datums

Latvijas Investīciju un attīstības aģentūra, adrese: Pērses iela 2, Rīga, LV-1442, kura darbojas atbilstoši Ministru kabineta 2012. gada 11. decembra noteikumiem Nr. 857 “Latvijas Investīciju un attīstības aģentūras nolikums”, tās direktora pienākumu izpildītājas/direktora vietnieces eksporta jautājumos Ivetas Strupkājas personā (turpmāk – Aģentūra), no vienas puses,

un

Ogres novada pašvaldība, adrese: Brīvības iela 33, Ogre, Ogres novads, LV-5001, domes priekšsēdētāja Egila Helmaņa personā, kurš darbojas pamatojoties uz Pašvaldību likuma 17. panta trešās daļas 5. punktu (turpmāk – Sadarbības partneris), no otras puses,

turpmāk abas kopā – Puses, izsakot savu brīvu gribu, noslēdz sadarbības līgumu (turpmāk - Līgums), paredzot turpmāk minēto.

1. **Līguma priekšmets**
   1. Sadarbības partneris un Aģentūra saskaņā ar Līguma noteikumiem vienojas sadarboties Eiropas Savienības kohēzijas politikas programmas 2021.–2027. gadam 1.2.3. specifiskā atbalsta mērķa “Veicināt ilgtspējīgu izaugsmi, konkurētspēju un darba vietu radīšanu MVU, tostarp ar produktīvām investīcijām” 1.2.3.1. pasākuma “Atbalsts MVU inovatīvas uzņēmējdarbības attīstībai” (turpmāk – Pasākums) īstenošanai.
2. **Pārstāvniecība, tās mērķis, veicamās aktivitātes un atrašanās vieta**
   1. Pārstāvniecība ir Sadarbības partnera administratīvajā vai tai piegulošajā teritorijā izveidota Aģentūras teritoriālā struktūrvienība (turpmāk – Pārstāvniecība) Pasākuma īstenošanai. Pārstāvniecības mērķis ir nodrošināt finansējuma pieejamību biznesa idejas īstenošanai un uzņēmējdarbības attīstībai Sadarbības partnera administratīvajā teritorijā vai tai piegulošajās teritorijās, veicinot aktivitātes, kas paaugstina inovatīvo komersantu īpatsvaru ekonomikā un sekmē uzņēmējdarbību, kas vērsta uz augstu pievienoto vērtību radīšanu vidēji augsto un augsto tehnoloģiju un radošo industriju jomā, kā arī veicina eksporta pieaugumu atbalstītajos uzņēmumos, tādējādi sniedzot ieguldījumu Latvijas viedās specializācijas stratēģijas mērķu sasniegšanā.
   2. Pasākuma ietvaros Pārstāvniecība nodrošina šādus pakalpojumus:
      1. sniedz atbalstu jaunu produktu/pakalpojumu izstrādei vai biznesa ideju attīstībai tehnoloģiju jomā, kuru pamatā ir tehnoloģiskas inovācijas vai kas balstītas uz zinātnes sasniegumiem un atklājumiem;
      2. sniedz atbalstu eksportspējīgiem komersantiem;
      3. organizē pasākumus, kuru mērķis ir inovāciju un uzņēmējdarbības attīstība, kā arī sadarbības veicināšana ar organizācijām, kas sekmē Pasākuma mērķa sasniegšanu;
      4. nodrošina koprades telpas pieejamību (ja attiecināms);
      5. sniedz atbalstu radošo industriju jomā.
   3. Paredzamā Pārstāvniecības atrašanās vieta ir : Brīvības iela 32, Ogre, Ogres novads, LV-5001.
3. **Pārstāvniecības sasniedzamie rezultatīvie rādītāji**
   1. Puses apliecina, ka Pārstāvniecības darbības laikā tiks nodrošināti Sadarbības partnera iesaistes novērtējuma kritēriji un sasniegti Pārstāvniecības paredzamie rezultatīvie rādītāji (turpmāk – Rādītāji), kas norādīti Līguma 1. pielikumā.
   2. Vismaz vienu reizi Pārstāvniecības darbības laikā, bet ne agrāk kā 2025. gadā, Aģentūra izvērtē Pārstāvniecības darbības atbilstību Līguma 1. pielikumā minētajiem Rādītājiem.
   3. Pārstāvniecības kapacitāti Aģentūra nosaka pamatojoties uz Līguma 1. pielikumā minētajiem Rādītājiem un to izpildes novērtējumu.
   4. Ja Aģentūra, veicot Līguma 3.2. apakšpunktā minēto izvērtējumu, konstatē, ka Pārstāvniecība nesasniegs Līguma 1.pielikumā norādītos Rādītājus, tad Aģentūra izvērtē Pārstāvniecības atrašanās pamatotību Sadarbības partnera teritorijā un var lemt par tās slēgšanu.
4. **Sadarbības partnera saistības**
   1. Sadarbības partnera pienākums ir:
      1. no 2024. gada 1. janvāra līdz 2029. gada 31. decembrim līdzfinansēt telpas Pārstāvniecības izveidošanai un darbības nodrošināšanai (turpmāk – Telpas) šādā apmērā:
         1. Sadarbības partnerim piederošo Telpu gadījumā nodot Aģentūrai Telpas bezatlīdzības lietošanā, slēdzot patapinājuma līgumu uz visu Līguma darbības laiku;
         2. trešajai personai piederošo Telpu nomas gadījumā līdzfinansēt Telpu nomu 30% apmērā visā Līguma darbības laikā.
      2. noslēgt trīspusēju Telpu nomas līgumu par trešajai personai piederošo Telpu nomu, ja Sadarbības partneris nevar nodrošināt Aģentūrai sev piederošās Telpas;
      3. savu Telpu gadījumā nodrošināt, ka Komersantiem, kas izmanto Pārstāvniecības inkubācijas pakalpojumus, ir iespējams reģistrēt juridisko adresi Telpās;
      4. informēt Aģentūru par industriālo parku telpu un sniegto pakalpojumu vai industriālo teritoriju pieejamību pašvaldībā vai tai piegulošajā teritorijā viena mēneša laikā pēc Līguma noslēgšanas un gadījumā, ja iesniegtā informācija ir mainījusies, paziņot par to ne retāk kā reizi pusgadā pēc izmaiņām (ja attiecināms);
      5. mēneša laikā no Līguma noslēgšanas, sniegt Aģentūrai rakstveida informāciju par vienu Sadarbības partnera deleģēto pārstāvi un tā aizvietotāju komersantu inkubācijas uzņemšanas un vērtēšanas komisijā (turpmāk – komisija). Par deleģētā pārstāvja vai tā aizvietotāja maiņu, nekavējoties informēt Aģentūru Līgumā noteiktajā kārtībā;
      6. nodrošināt 4.1.5. apakšpunktā minēta Sadarbības partnera pārstāvja dalību Aģentūras rīkotajā komisijas sēdē, Aģentūras noteiktajā laikā un vietā, kā arī nepieciešamības gadījumā nodrošināt tā aizvietotāja dalību komisijā;
      7. nodrošināt, lai pirms komersantu pieteikumu izskatīšanas un vērtēšanas Sadarbības partnera pārstāvis, proti komisijas loceklis, paraksta Ministru kabineta 2023. gada 13. jūlija noteikumu Nr. 407 “Eiropas Savienības kohēzijas politikas programmas 2021.–2027. gadam 1.2.3. specifiskā atbalsta mērķa “Veicināt ilgtspējīgu izaugsmi, konkurētspēju un darba vietu radīšanu MVU, tostarp ar produktīvām investīcijām” 1.2.3.1. pasākuma “Atbalsts MVU inovatīvas uzņēmējdarbības attīstībai” īstenošanas noteikumi” (turpmāk – MK noteikumi Nr. 407) 1. pielikumā esošo objektivitātes, konfidencialitātes un interešu konflikta neesības apliecinājumu, ka nepiedalīsies komersantu pieteikumu izvērtēšanā interešu konflikta situācijā un vērtēšanas komisijas sēdēs, kurās tiks apstiprināti komersantu pieteikumi.
   2. Viena mēneša laikā pēc Pārstāvniecības vadītāja elektroniski nosūtītā lūguma Sadarbības partneris apņemas ievietot savā tīmekļa vietnē un vismaz vienā Sadarbības partnera vai reģionālajā laikrakstā (ja Sadarbības partnera teritorijā tāds tiek izdots) Pārstāvniecības vadītāja sniegto informāciju par Pārstāvniecību un tās aktivitātēm, nodrošinot Eiropas Savienības fondu 2021.-2027. gada un Atveseļošanas fonda komunikācijas un dizaina vadlīniju ievērošanu.
   3. Sadarbības partneris ne retāk kā vienu reizi pusgadā elektroniski iesniedz Aģentūrai informāciju par Sadarbības partnera administratīvajā teritorijā turpmākajos sešos mēnešos plānotiem uzņēmējdarbību veicinošiem publiskiem pasākumiem (skaitot no nākamā mēneša 1. datuma).
   4. Sadarbības partneris nekavējoties informē Aģentūru par jebkādiem apstākļiem, kas varētu ietekmēt Līgumā paredzēto pienākumu nepilnīgu izpildīšanu, izpildīšanas aizkavēšanos vai neizpildīšanu, atbilstoši Līgumā paredzētajam.
   5. Līguma darbības laikā Sadarbības partneris rakstveidā paziņo Aģentūrai izmaiņas Sadarbības partnera pamatdatos (kontaktinformācija, juridiskā adrese) un Līguma 6.6. apakšpunktā minētās personas datos ne ilgāk kā trīs darba dienu laikā pēc to maiņas.
   6. Sadarbības partneris glabā visus Līguma ietvaros un darbības laikā sagatavotus dokumentus, kas ir saistīti ar Pasākuma īstenošanu vismaz līdz 2039. gada 31. decembrim.
   7. Sadarbības partnerim ir tiesības:
      1. saņemt no Aģentūras nepieciešamo informāciju par Pārstāvniecības darbības rezultātiem;
      2. veikt Līgumā paredzēto Aģentūras pienākumu kontroli;
      3. ierosināt uzņēmējdarbības veicināšanas aktivitātes sadarbībā ar Pārstāvniecību.
5. **Aģentūras saistības**
   1. Aģentūras pienākums ir:
      1. informēt Sadarbības partneri par Pārstāvniecības izveidošanas brīdi;
      2. ne retāk kā vienu reizi pusgadā sniegt informāciju Sadarbības partnerim par Pārstāvniecības plānotiem pasākumiem;
      3. ne retāk kā vienu reizi gadā sniegt informāciju Sadarbības partnerim par Līguma 1. pielikumā Pārstāvniecībai noteikto rezultatīvo Rādītāju izpildi;
      4. nodrošināt komisijas izveidi, kurā piedalās Aģentūras, Sadarbības partnera, augstskolas, komersantu organizācijas un Ekonomikas ministrijas pārstāvji ar vienu balsi no katras organizācijas. Papildus piesaistītie nozaru eksperti un pārējie dalībnieki ir ar novērotāja tiesībām;
      5. savlaicīgi, bet ne vēlāk kā piecas darba dienas pirms komisijas sēdes, sniegt visu nepieciešamo informāciju par komisijas sēdes norisi;
      6. līdz 2039. gada 31. decembrim paziņot Sadarbības partnerim dokumentu glabāšanas termiņu, ja tas ir ilgāks par Līguma 4.6. apakšpunktā minēto.
   2. Aģentūras tiesības ir:
      1. veikt Līgumā paredzēto Sadarbības partnera pienākumu kontroli;
      2. saņemt un apkopot Sadarbības partnera iesniegto informāciju, kā arī pārbaudīt, vai tā atbilst Līgumā paredzētajai;
      3. pieprasīt Sadarbības partnerim iesniegt Aģentūrai visus nepieciešamos dokumentus un informāciju, kas saistīta ar Līguma izpildi un kas izriet no sadarbības iestādes (Centrālās finanšu un līgumu aģentūras) un/vai Ekonomikas ministrijas vai citas Eiropas fondu vadībā iesaistīto iestāžu pieprasījuma. Nepieciešamības gadījumā – pieprasīt Sadarbības partnerim veikt dokumentu precizējumus;
      4. izbeigt Līgumu 3.4. apakšpunktā noteiktajā gadījumā.
   3. Aģentūra nekavējoties informē Sadarbības partneri par jebkādiem apstākļiem, kas varētu ietekmēt Līgumā paredzēto pienākumu nepilnīgu izpildīšanu, izpildīšanas aizkavēšanos vai neizpildīšanu, atbilstoši Līgumā paredzētajam.
   4. Līguma darbības laikā Aģentūra rakstveidā paziņo Sadarbības partnerim par izmaiņām Aģentūras pamatdatos (kontaktinformācija, juridiskā adrese) un Līguma 6.5. apakšpunktā minētās personas datos ne ilgāk kā trīs darba dienu laikā pēc to maiņas.
6. **Informācijas apmaiņa un Pušu pārstāvji**
   1. Jebkura Pusēm saistošās informācijas apmaiņa sakarā ar Līgumu ir veicama rakstiski elektroniskā veidā (parakstīta ar drošu elektronisku parakstu) uz Pušu oficiālajām elektroniskām adresēm vai uz Līguma 6.5. un 6.6. apakšpunktos norādītajām elektroniskām adresēm.
   2. Korespondence, kas nosūtīta uz oficiālo elektronisko adresi vai uz Līguma norādītajām Pušu elektroniskām adresēm, uzskatāma par paziņotu otrajā darba dienā pēc tās nosūtīšanas.
   3. Paziņojumi, kas nosūtīti no Līguma 6.5. un 6.6. apakšpunktos minētajām elektroniskajām adresēm, ir saistoši Pusēm bez paraksta.
   4. Līgumā un sarakstē noteiktie termiņi, kas aprēķināmi gados, mēnešos vai dienās, sākas nākamajā dienā pēc datuma vai pēc notikuma, kurš nosaka tā sākumu. Termiņa sākuma datums ir nosakāms, pamatojoties uz informāciju, kas nodota uz Līgumā norādīto pušu adresēm.
   5. Aģentūras pārstāvis ir Ilze Linkuma, e-pasta adrese ilze.linkuma@liaa.gov.lv, kura pienākums ir nodrošināt no Līguma izrietošo pienākumu izpildi, tai skaitā, bet ne tikai, sniegt un saņemt Aģentūrai saistošus paziņojumus, iesniegt ar Līguma izpildi saistītos dokumentus.
   6. Sadarbības partnera pārstāvis ir Attīstības un plānošanas nodaļas vadītāja Aija Romanovska, t. +371 65071168, e-pasta adrese: aija.romanovska@ogresnovads.lv, kuras pienākums ir nodrošināt no Līguma izrietošo pienākumu izpildi, tai skaitā, bet ne tikai sniegt un saņemt Sadarbības partnerim saistošus paziņojumus, iesniegt ar Līguma izpildi saistītos dokumentus.
7. **Prasības Pusēm iesniedzamo dokumentu noformējumam**
   1. Dokumentus jāiesniedz elektroniska dokumenta formā un tos iesniedz:
      1. izstrādātus un noformētus atbilstoši elektronisko dokumentu izstrādei un noformējumu regulējošo normatīvo aktu prasībām;
      2. izstrādātus DOC, XLS, PDF vai JPG datņu formātā;
      3. parakstītus ar paraksta tiesīgās personas vai tās pilnvarotās personas drošu elektronisko parakstu atbilstoši normatīvajiem aktiem par elektronisko dokumentu noformēšanu, pievienojot pilnvarojumu apliecinošu dokumentu.
8. **Līguma darbības termiņš un Līguma izbeigšana**
   1. Līgums stājas spēkā pēc pēdējā droša elektroniskā paraksta un laika zīmoga pievienošanas un ir spēkā līdz 2029. gada 31.  decembrim.
   2. Aģentūrai ir tiesības izbeigt Līgumu, trīsdesmit dienas iepriekš brīdinot Sadarbības partneri par Līguma izbeigšanu.
   3. Aģentūrai ir tiesības nekavējoties izbeigt Līgumu, ja starp Centrālo finanšu un līgumu aģentūru (turpmāk – CFLA) un Aģentūru kā finansējuma saņēmēju savstarpēji netiek noslēgta vienošanās par Pasākuma īstenošanas nosacījumiem un kārtību vai arī ja šī vienošanās tiek izbeigta pirms 2029. gada 31. decembra.
9. **Pušu atbildība**
   1. Puses tiek atbrīvotas no atbildības par Līgumā noteikto pienākumu pilnīgu vai daļēju neizpildi, ja šāda neizpilde radusies nepārvaramas varas rezultātā, kuras darbība sākusies pēc Līguma noslēgšanas un kuru nevarēja iepriekš ne paredzēt, ne novērst. Pie nepārvaramas varas un ārkārtēja rakstura apstākļiem pieskaitāmi: stihiskas nelaimes, avārijas, katastrofas, epidēmijas, epizootijas, kara darbība, nemieri, kas kavē vai pārtrauc Līguma saistību pilnīgu izpildi. Puses apņemas veikt nepieciešamos pasākumus, lai līdz minimumam samazinātu kaitējumus, kas var izrietēt no nepārvaramas varas apstākļiem.
   2. Puse, kurai iestājas Līguma 9.1. apakšpunktā noteikto pienākumu veikšanai neiespējamie apstākļi, par šādu apstākļu iestāšanos piecu darba dienu laikā rakstveidā paziņo otrai Pusei. Paziņojumā jānorāda, kādā termiņā, pēc Puses uzskatiem ir iespējama un paredzama Līgumā noteikto saistību izpilde, un, pēc otras Puses pieprasījuma, šādam paziņojumam ir jāpievieno izziņa, kuru izsniegusi kompetenta institūcija un kura satur minēto apkārtējo apstākļu darbības apstiprinājumu un to raksturojumu. Šādā gadījumā Līgumā paredzēto Pušu pienākumu veikšanas termiņš tiek atlikts samērīgi ar šādu apstākļu darbības ilgumu, bet ne ilgāk kā līdz 2029. gada 31. decembrim.
10. **Piemērojamās tiesības un strīdu izšķiršana**
    1. Nosacījumi, kas tieši nav atrunāti Līgumā, tiek risināti saskaņā ar spēkā esošajiem normatīvajiem aktiem. Ja viens vai vairāki Līguma nosacījumi jebkādā veidā kļūs par spēkā neesošiem, pretlikumīgiem (pretēji normatīvo aktu nosacījumiem), tas nekādā veidā neierobežos un neietekmēs pārējo Līguma nosacījumu spēkā esamību, likumību vai izpildi. Šādā gadījumā Puses apņemas veikt visu iespējamo spēku zaudējušo saistību pārskatīšanu saskaņā ar spēkā esošajiem normatīvajiem aktiem.
    2. Ja starp Pusēm rodas strīdi, kas izriet un ir saistīti ar Līguma izpildi, tie tiek risināti pārrunu ceļā. Ja vienošanās netiek panākta trīsdesmit dienu laikā no pārrunu uzsākšanas dienas, strīdi tiek risināti saskaņā ar Latvijas Republikas normatīvajos aktos noteikto kārtību.
11. **Citi noteikumi**
    1. Līgumu var grozīt vai izbeigt pirms tajā noteikto saistību izpildes saskaņā ar Līgumu un Latvijas Republikā spēkā esošajiem normatīvajiem aktiem. Visi Līguma papildinājumi, labojumi un grozījumi iegūst juridisku spēku, ja tie ir sagatavoti rakstveidā un ir abu Pušu parakstīti, un kļūst par Līguma neatņemamu sastāvdaļu. Grozījumi Līgumā stājas spēkā pēc pēdējā droša elektroniskā paraksta un laika zīmoga pievienošanas.
    2. Līguma 4.5. un 5.4. apakšpunktos minētie Pušu paziņojumi kļūst par Līguma neatņemamu sastāvdaļu no to saņemšanas brīža.
    3. Parakstot Līgumu, Sadarbības partneris apliecina, ka Pārstāvniecības mērķis un Līguma 1.pielikumā minētie Rādītāji atbilst Sadarbības partnera attīstības plānošanas dokumentiem, kā arī Telpas atrodas pilsētas centrā vai arī pilsētas daļā, kur koncentrēta uzņēmējdarbība.
    4. Līgums sagatavots uz 6 (sešām) lapām Līguma teksta un pielikuma uz 1 (vienas) lapas.

|  |  |
| --- | --- |
| **Sadarbības partnera rekvizīti** | **Aģentūras rekvizīti** |
| Ogres novada pašvaldība  Brīvības iela 33, Ogre,  Ogres novads, LV-5001  Reģ.nr. 90000024455  Tālr.: +371 65071160  E-pasts: ogredome@ogresnovads.lv | Latvijas Investīciju unattīstības aģentūra  Pērses iela 2, Rīga, LV-1442  Reģ.nr. 90001739473  Tālr.: +371 67039400  E-pasts: [pasts@liaa.gov.lv](mailto:pasts@liaa.gov.lv) |

|  |  |
| --- | --- |
| **Sadarbības partnera vārdā:** | **Aģentūras vārdā:** |
| Domes priekšsēdētājs  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  /E.Helmanis/ | Direktora pienākumu izpildītāja/  direktora vietniece eksporta jautājumos  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  /I.Strupkāja/ |

ŠIS DOKUMENTS IR PARAKSTĪTS ELEKTRONISKI AR DROŠU

ELEKTRONISKO PARAKSTU UN SATUR LAIKA ZĪMOGU

1.pielikums

**Sadarbības partnera iesaistes novērtējuma kritēriji un Pārstāvniecības paredzamie sasniedzamie rezultatīvie rādītāji**

1. Sadarbības partnera iesaistes novērtējuma kritēriji Pārstāvniecības darbības veicināšanā / atbalstīšanā:

1.1. Saņemtais Pārstāvniecības pakalpojumu pieteikumu skaits līdzvērtīgās Pārstāvniecībās;

1.2. Sadarbības partnera nodrošināta uzņēmējdarbības veicināšanas speciālista atbalsts;

1.3. Uzņēmējdarbību veicinoša infrastruktūra Sadarbības partnera administratīvajā vai tai pieguļošajā teritorijā;

1.4. Citu uzņēmējdarbības atbalsta instrumentu sniedzēju pieejamība Sadarbības partnera administratīvajā vai tai pieguļošajā teritorijā;

1.5. Sadarbības partnera nodrošināta uzņēmējdarbību veicinošu aktivitāšu pieejamība;

1.6. Ekonomisko aktivitāti raksturojošie statistikas rādītāji, piemēram, iedzīvotāju skaits darbspējas vecumā, jaundibināto uzņēmumu skaits, eksportējošo mazo un vidējo uzņēmumu skaits.

2. Pārstāvniecības darbības paredzamie sasniedzamie rādītāji kalendārajā gadā, sākot ar 2024.gadu:

2.1. Pirmsinkubācijas un inkubācijas atbalstu saņēmušo komersantu skaits – vismaz 11 (8 inkubācijas un 3 pirmsinkubācijas);

2.2. Atbalstu biznesa ideju attīstībai saņēmušo fizisko personu skaits – vismaz 10;

2.3. Komersantiem un fiziskām personām sniegto konsultāciju skaits – vismaz 150;

2.4. Uzņēmējdarbības veicināšanas pasākumu skaits – vismaz 8;

2.5. Konsultācijas komersantiem ārvalstu tirgu apgūšanā – vismaz 40;

2.6. Komersantu jaunradīto darba vietu skaits (pilnslodzes ekvivalents) – vismaz 15;

2.7. Grantu atbalstu saņēmušo komersantu skaits no noslēgto inkubācijas līgumu skaita (rezultāts Pasākuma īstenošanas noslēgumā) – vismaz 70%.

ŠIS DOKUMENTS IR PARAKSTĪTS ELEKTRONISKI AR DROŠU

ELEKTRONISKO PARAKSTU UN SATUR LAIKA ZĪMOGU